Tale

Utdeling av LOs likestillingspris

31.05.21 LOs kongress

LO-sekretær Are Tomasgard

Kjære kongress, kjære vener.

Det er ei glede for meg å få vere den frå LOs leiing som deler ut likestillingsprisen.

I LO held me likestillingsfana høgt, og me er opptekne av likestilling i alt me gjer. Likestillingsprisen vår er derfor ein pris som heng høgt, og han delast ut kvart fjerde år på LOs kongress. Den flotte lista over dei som tidlegare har fått prisen, seier og noko om prisens verdi. Her finn me namn som Gro Harlem Brundtland, Rosemarie Köhn og Kadra Yusuf for å nemne nokon.

Eit likestilt samfunn er forutsetninga for så mangt. Eit samfunn og arbeidsliv som reelt gjer kvinner og menn like vilkår er heilt avgjerande for kjernen i det som er vårt prosjekt i fagbevegelsen. Skal arbeid til alle vere jobb nummer ein, er det klart at det må vere eit arbeidsliv der det er plass til alle og tilrettelagt for alle. Ein trur gjerne at det er slik i vår tid, men dagens prisvinnarar, ja dei er fleire enn ein, synleggjer at det framleis er eit godt stykke igjen før målstreken vert nådd.

Til årets pris kom det inn ei rekke forslag. Mange gode forslag med eit utruleg bredt spekter.

I år så deler me som sagt ut prisen til fleire. Tre personar deler i år LOs likestillingspris. Felles for dei tre er at dei har brukt sin egen arbeidskvardag til å jobbe for endring, innanfor bransjar og på arbeidsplassar kor det framleis er eit stykke igjen før kvinner og menn deltar på like vilkår. Alle årets vinnarar er unge, dyktige kvinner som har bidratt til å skape reell endring, og som verkeleg gjer håp for framtida.

Så til vinnarane. Eg kan røpe såpass at det er tre unge kvinner som i år deler årets pris. Eg les opp vinnarane med ei kort grunngjeving, og så kjem vinnarane opp i samla tropp etterpå.

Den første vinnaren av LOs likestillingspris for 2022 er fiskar og skreiv sist haust ei ytring hjå NRK der ho fortel om ein arbeidskvardag med seksuell trakassering og eit mannsdominert arbeidsmiljø der det framleis eksisterer haldningar til kvinner som er utdaterte. Ho har fått mykje hets etter at ho stod fram, men ho gir seg ikkje. Med å gje henne denne prisen stiller LO seg bak den kampen ho kjempar i eit røft og mannsdominert arbeidsmiljø. Årets første prisvinnar er fiskaren, Susanne Mortensen.

Den andre av årets vinnarar er elektrikar, og har i mange år engasjert seg for betre arbeidsforhold i mannsdominerte yrker. Ho har satt fokus på manglande garderobefasilitetar for kvinner på arbeidsplassen, og rapporterer jevnlig til arbeidsgjevar kva for plikter dei har når det gjeld å tilretteleggje for kvinnelege ansatte. Etter 117 år vart ho i 2018 den første kvinna til å verte leiar i Elektroarbeidaranes fagforeining i Trondheim. Ho har, og er, ei sterk stemme for likestilling mellom kvinner og menn på norske arbeidsplassar. No er ho ungdomsleiar i EL og IT Forbundet. Årets andre prisvinnar er elektrikar og ungdomsleiar, Sandra Åberg Kristiansen.

Den tredje vinnaren er det mange her i rommet som kjenner og har eit forhold til. Ho har vore ein banebrytande person, og bidratt til reell likestilling på sitt eige felt. Men arbeidet hennar vert og lagt merke til utover vinnarens eige arbeidsområde. Ho har og vore eit viktig førebilete når det gjeld fysisk og psykisk helse, både blant egne kollegaer og for samfunnet elles. Den tredje vinnaren av LOs likestillingspris er heilt i tet i sin idrett, og har ein stor del av æra for at kvinner no får hoppe i dei store bakkane på lik linje med menn. Dei fleste har sikkert no gjetta at den tredje vinnaren av LOs likestillingspris år er skihoppar Maren Lundby.

Alle dei tre vinnarane skal snart få komme opp på scenen.

Dei vil få tildelt LOs likestillingspris for 2022 som er på 50 000 kroner til kvar, samt eit kunstverk som også har ein symbolsk verdi.

Dei får kvart sitt tresnitt laga av kunstnarduoen Vegge/Kolsrud, av ei anna føregangskvinne. Johanne Kolsrud var kvinneleg skihoppar i Norge og utlandet på tredvetallet. Ho tok fire verdsrekordar frå 1931-1938. Den siste vart ståande i 35 år. På bilete de får hoppar ho i februar 1931.

Susanne, Sandra og Maren – gratulerer med vel fortent pris og velkommen opp på scenen!